2017. gada 29. augustā Noteikumi Nr. 505

Rīgā (prot. Nr. 42 7. §)

**Noteikumi par valsts nodevu par informācijas saņemšanu no**

**Iedzīvotāju reģistra**

Izdoti saskaņā ar

Iedzīvotāju reģistra likuma

17.1 pantu

1. Noteikumi nosaka valsts nodevas apmēru, samaksas kārtību, kā arī atvieglojumus un atbrīvojumus no valsts nodevas maksāšanas par informācijas saņemšanu no Iedzīvotāju reģistra (turpmāk – reģistrs).
2. Valsts nodevu par informācijas saņemšanu no reģistra maksā šādā apmērā:
	1. persona, kura vairāk nekā divas reizes kalendāra gadā saņem visu reģistrā esošo informāciju (papīra formā) par sevi un saviem bērniem, kuri jaunāki par 18 gadiem, vai par aizbildnībā vai aizgādnībā esošo personu, – 15 *euro*;
	2. persona, kura saņem šo noteikumu 2.1. apakšpunktā minēto informāciju, kas parakstīta ar drošu elektronisko parakstu, – 7,50 *euro*;
	3. informācijas saņemšana par sevi, savu bērnu, kurš jaunāks par 18 gadiem, vai par aizbildnībā vai aizgādnībā esošo personu (par vienu personu), ja tā sagatavota pēc informācijas pieprasītāja norādītajiem kritērijiem (izņemot šo noteikumu 2.4. apakšpunktā minēto informāciju):
		1. piecu darbdienu laikā (papīra formā) – 5,00 *euro*;
		2. vienas darbdienas laikā (papīra formā) – 10,00 *euro*;
		3. divu stundu laikā (papīra formā) – 20,00 *euro*;
		4. triju darbdienu laikā, ja tā sagatavota pēc informācijas pieprasītāja norādītajiem kritērijiem un parakstīta ar drošu elektronisko parakstu – 2,50 *euro*;
	4. informācijas saņemšana par vienas personas dzīvesvietas adresi, ja persona pieprasa aktuālo informāciju par savu, sava bērna, kurš jaunāks par 18 gadiem, deklarēto, reģistrēto vai personas norādīto dzīvesvietu vai par aizbildnībā vai aizgādnībā esošās personas deklarēto, reģistrēto vai norādīto dzīvesvietu, – 2,50 *euro*;
	5. informācijas saņemšana par trešo personu (par vienu personu), ja informācija sagatavota pēc informācijas pieprasītāja norādītajiem kritērijiem:
		1. piecu darbdienu laikā (papīra formā) – 12,50 *euro*;
		2. vienas darbdienas laikā (papīra formā) – 25,00 *euro*;
		3. divu stundu laikā (papīra formā) – 35,00 *euro*;
		4. triju darbdienu laikā, ja tā sagatavota pēc informācijas pieprasītāja norādītajiem kritērijiem un parakstīta ar drošu elektronisko parakstu, – 10,00 *euro*;
	6. informācijas saņemšana tiešsaistes datu pārraides režīmā vai izmantojot elektronisko pakalpojumu par vienu personu, ja informācija sagatavota pēc tās pieprasītāja norādītajiem kritērijiem, izņemot uzticamus sertifikācijas pakalpojumu sniedzējus un kvalificētus identifikācijas pakalpojumu sniedzējus, – 2,00 *euro*;
	7. statistiskas informācijas rakstiska saņemšana (viena A4 formāta lappuse) – 5,00 *euro*;
	8. informācijas saņemšana par noteiktā laikposmā mirušām personām (miršanas fakta apliecinājums – miris), ja informācija tiek pieprasīta par laikposmu:
		1. līdz vienam gadam – 150,00 *euro*;
		2. no viena līdz pieciem gadiem – 240,00 *euro*;
		3. kas pārsniedz piecus gadus – 345,00 *euro*.

3. Valsts nodevas apmēru samazina par 50 procentiem, ja šo noteikumu 2.3., 2.4. un 2.5. apakšpunktā minēto informāciju pieprasa:

3.1. politiski represētā persona;

3.2. nacionālās pretošanās kustības dalībnieks;

3.3. persona, kurai pašai vai kopā ar laulāto, vai personas laulātajam ir trīs bērni vai vairāk (tai skaitā audžuģimenē ievietoti un aizbildnībā esoši bērni) vecumā līdz 18 gadiem vai bērni līdz 24 gadu vecumam, kuri iegūst vispārējo, profesionālo vai augstāko izglītību;

3.4. aizbildnis vai aizgādnis par aizbildnībā vai aizgādnībā esošo personu.

4. No valsts nodevas samaksas ir atbrīvotas šādas personas, kuras pieprasa šo noteikumu 2.3., 2.4. un 2.5. apakšpunktā minēto informāciju:

4.1. persona ar invaliditāti;

4.2. Černobiļas atomelektrostacijas avārijas seku likvidēšanas dalībnieks;

4.3. persona, kura sasniegusi Latvijas Republikā vecuma pensijas piešķiršanai noteikto vecumu;

4.4. persona, kurai Latvijas Republikā piešķirta vecuma pensija;

4.5. trūcīgas ģimenes loceklis vai atsevišķi dzīvojoša trūcīga persona.

5. Ja Pilsonības un migrācijas lietu pārvaldes vai Latvijas Republikas diplomātiskās un konsulārās pārstāvniecības ārvalstīs, vai pašvaldības vai tās izveidotas iestādes rīcībā nav informācijas par personas piederību šo noteikumu 3. un 4. punktā minētajam statusam, persona uzrāda apliecību vai iesniedz iestādē dokumentu, kas apliecina attiecīgo statusu.

6. Pirms informācijas saņemšanas no reģistra persona veic valsts nodevas maksājumu valsts vai pašvaldības budžetā:

6.1. ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus [Maksājumu pakalpojumu un elektroniskās naudas likuma](http://www.likumi.lv/doc.php?id=206634) izpratnē;

6.2. Pilsonības un migrācijas lietu pārvaldē, Latvijas Republikas diplomātiskajā un konsulārajā pārstāvniecībā ārvalstīs, pašvaldībā vai tās izveidotā iestādē ar maksājumu karti maksājumu karšu pieņemšanas terminālī vai citā alternatīvā sistēmā, ja Pilsonības un migrācijas lietu pārvalde, Ārlietu ministrija, pašvaldība vai tās izveidota iestāde, vai starpniekinstitūcija to tehniski nodrošina;

6.3. Latvijas Republikas diplomātiskajā un konsulārajā pārstāvniecībā ārvalstīs, izmantojot maksājumu veidus saskaņā ar rezidences valsts norēķinu specifiku;

6.4. pašvaldībā vai tās izveidotā iestādē skaidrā naudā, ja pašvaldība vai tās izveidota iestāde šādu iespēju piedāvā.

7. Valsts nodevu ieskaita:

7.1. valsts budžetā, ja informāciju sniedz Pilsonības un migrācijas lietu pārvalde vai Latvijas Republikas diplomātiskā un konsulārā pārstāvniecība ārvalstīs;

7.2. pašvaldības budžetā, ja informāciju sniedz pašvaldība vai tās izveidota iestāde.

8. Atzīt par spēku zaudējušiem Ministru kabineta 2015. gada 14. jūlija noteikumus Nr. 391 "Noteikumi par valsts nodevu par informācijas saņemšanu no Iedzīvotāju reģistra" (Latvijas Vēstnesis, 2015, 137. nr.).

9. Noteikumi stājas spēkā 2018. gada 1. janvārī.

Ministru prezidents Māris Kučinskis

Iekšlietu ministrs Rihards Kozlovskis